BCH บวก 3% ลุ้นกำไร Q2 โตกระฉูด 2 เท่าตัว รับรายได้ “ตรวจ – รักษา” โควิด
BCH บวก 3% โบรกฯคาดกำไรไตรมาส 2 แตะ 969 ลบ. โต 2 เท่าตัว! จากค่าตรวจ - รักษาโควิด ชี้ไตรมาส 3 มีแนวโน้มกำไร “นิวไฮ” ต่อเนื่อง เชียร์ “ซื้อ” ราคาเป้าหมายที่ 30.50 บ.
14 ก.ค. 2564

ผู้สื่อข่าวรายงานว่าวันนี้ (14 ก.ค. 2564) ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 15.12 น. อยู่ที่ระดับ 23.90 บาท เพิ่มขึ้น 0.60 บาท หรือ 2.58% โดยทำจุดสูงสุดที่ 24.10 บาท และทำจุดต่ำสุดที่ 23.30 บาท ด้วยมูลค่าการซื้อขาย 518.02 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (12 ก.ค. 2564) โดยประเมินต่อหุ้น BCH ว่ามีมุมมองเป็นบวกจากการจัดประชุม group conference call เมื่อวันที่ (9 ก.ค. 2564) โดยมีประเด็นสำคัญดังนี้
1) ไตรมาส 2/2564 มีจำนวนผู้เข้าตรวจคัดกรอง COVID-19 ที่ 580,000 ราย (สูงกว่าคาดที่ 500,000 ราย) ขณะที่ผู้ป่วย OPD ทั่วไปปรับตัวลดลง 2% จากงวดเดียวกันของปีก่อน
2) ปัจจุบันบริษัทมีจำนวนเตียงสำหรับรักษาผู้ป่วยโควิดภายในโรงพยาบาลประมาณ 1,100 เตียง (อัตราการใช้(Utilization rate) สูงกว่า 100%) และ Hospitel เพิ่มขึ้นเป็น 7,500 ห้อง มี Utilization rate สูงถึง 80 – 90% ปรับตัวเพิ่มขึ้นจากเดือน พ.ค. 2564 ที่ 3,400 ห้อง
 3) โรงพยาบาลใหม่ (อรัญ และ ปราจีนบุรี ) ได้อานิสงค์จากผู้ป่วยโควิดที่เข้ารับการรักษาส่งผลให้ผลประกอบการของ 2 โรงพยาบาลมีแนวโน้มดีต่อเนื่อง โดยโรงพยาบาลอรัญ ขยายเตียงเป็น 100 เตียงจากเดิม 51 เตียง และโรงพยาบาลปราจีน ขยายเตียงเป็น 120 เตียง จากเดิม 116 เตียง และมี utilization rate 90 – 100%
ทั้งนี้ทางฝ่ายวิจัยประเมินกำไรไตรมาส 2/2564 ที่ 969 ล้านบาท เพิ่มขึ้น 248% จากงวดเดียวกันของปีก่อน และเพิ่มขึ้น199% จากไตรมาสก่อน ซึ่งมีรายได้รวมไตรมาส 2/2564 อยู่ที่ 5,697 ล้านบาท เพิ่มขึ้น 174% จากงวดเดียวกันของปีก่อน และเพิ่มขึ้น 146% จากไตรมาสก่อน โดยรายได้หลักมาจากการ COVID-19 อยู่ที่ 4,581 ล้านบาท 
อย่างไรก็ดียังคงกำไรสุทธิปี 2564 ที่ 2,388 ล้านบาท เพิ่มขึ้น 94% จากงวดเดียวกันของปีก่อน โดยทางฝ่ายวิจัยประเมินว่ากำไรปี 2564 มี Upside หากบริษัทรายงานกำไรไตรมาส 2/2564 ใกล้เคียงกับที่คาดการณ์ไว้ที่ 969 ล้านบาท โดยไตรมาส 3/2564 มีแนวโน้มทำกำไรสูงสุดใหม่ต่อเนื่อง หากมีผู้เข้ารับการตรวจคัดกรองเฉลี่ยสูงกว่าสมมติฐานที่ทำไว้ที่ 4,000 รายต่อวันและจำนวนเตียง Hospitel ปรับตัวเพิ่มขึ้นเป็น 7,500 เตียง จากไตรมาส 2/2564 ที่ 3,400 เตียง 
โดยปัจจุบันสถานการณ์จำนวนผู้ติดเชื้อปรับตัวเพิ่มขึ้นถึง 3 เท่า แตะ 9,000 รายต่อวันเพิ่มขึ้นจากไตรมาส 2/2564 ที่มีผู้ติดเชื้อเฉลี่ย 3,000 รายต่อวัน ขณะที่ไตรมาส 4/2564 ทางฝ่ายวิจัยประเมินสถานการณ์จะปรับตัวดีขึ้นจากการเร่งฉีดวัคซีนของภาครัฐเพื่อให้เป็นไปตามแผนการผ่อนคลายการเปิดประเทศในช่วงเดือน ต.ค. 2564
ขณะเดียวกันประเมินราคาเป้าหมายปี 2564 ที่ 30.50 บาท แนะนำ “ซื้อ” อิงวิธี DCF (WACC 7.1%, Terminal growth 3.5%) ซึ่งประเมินผู้ป่วยต่างชาติเริ่มทยอยกลับเข้ามารักษาและคาดว่าจะค่อยๆกลับมาฟื้นตัว ในช่วงไตรมาส 4/2564 เป็นผลดีต่อศูนย์การทำเด็กหลอดแก้ว (IVF) และศูนย์รักษาแผลเบาหวานแบบเต็มรูปแบบที่จะกลับมาช่วยหนุนรายได้โรงพยาบาลWorld medical hospital 